[Alexander Episcopus servus servorum Dei, dilecto filio Abbati Clun. salutem et Apostolicam benedictionem. Ex parte tua fuit nobis humiliter supplicatum, ut cum observantia Ordinis ab ipsa sui institutione multùm sit rigida et difficilis ad ferendum; fuerintque postmodum per felicis Recordationis Gregorium Papam prædecessorem nostrum superaddita statuta gravia, et præcepta diversarum pœnarum adjectione vallata: ne contingat sub tantis oneribus deficere oneratos, providere paterna diligentia curaremus. Attendentes igitur quod expedit calamum quassatum non conteri, et in erasione æruginis vas non frangi, Devotionis tuæ precibus inclinati, præsentium tibi auctoritate concedimus ut super hujusmodi observatione statutorum ipsorum, quæ de substantia Regulæ non existunt, tu ac successores tui cum Prioribus, et Monachis tui Ordinis universis tam præsentibus, quàm futuris, liberè dispensare possitis; his casibus dumtaxat exceptis, super quibus in eadem Regula est dispensatio interdicta: in quibus casibus dispensandi super pœnis adjectis, et irregularitatibus, quas tui subditi ob hoc hactenus incurrerunt de cœtero, eosque absolvendi ab interdicti, suspensionis, et excommunicationis vinculo, quo ipsos ob transgressionem prædictorum statutorum involui contigit, vel continget, injuncta sic absolutis pœnitentia salutari, libera sit tibi et eisdem successoribus de nostra provisione facultas: Priori nihilominus Monasterii tui, ac ipsius successoribus concedendi tibi hujusmodi dispensationis et absolutionis beneficium, si opportunum fuerit, concedentes auctoritate præsentium potestatem, nonobstantibus aliquibus Litteris ad quoscumque ab Apostolica sede sub quocumque tenore directis, et processibus variis habitis per eosdem, de quibus forsan oporteat in præsentibus plenam expressamque et de verbo ad verbum fieri mentionem. Nulli ergo, etc. Datum Laterani II. Nonas Martii. Pontificatus nostri anno II.]